和部使者騎牛歌
作者：陳舜俞
朝代：宋

paragraphs: 君平山前白雲老，五十休官何太早。
咄哉官卑莫行道，鸞鳳豈肯爭粱稻。
愛山愛水去無時，漸老更買黄牛騎。
長髯老奴挈榼隨，白紵皎皎山人衣。
因憐湖邊有逐客，也解忘形樂泉石。
不使執轡從翁遊，翁自出錢爲買牛。
山中酒美數醑我，醉裏詩成要我和。
市兒指點應不識，底不輕裘走快馬。
毛夫子，真國士，出問風謠宣直指。
瀟灑本是神仙人，功名强爲蒼生起。
聞說騎牛不詆訶，手擘紅箋爲作歌。
英詞百卉鋪錦繡，雄辯三峽傾銀河。
我牛入山路漸熟，好歌吟聲易成曲。
明年恩亦當放還，直入深雲無管束。
欠却劉家買牛黄金錢，又得毛公騎牛碧玉篇。